Bedring i Limfjorden Limfjorden har igennem den seneste tid været ramt af kraftigt iltsvind i et stort område fra Livø og syd for Hvalpsund i Lovns Bredning, hvor mange bunddyr døde. I denne uge er der foretaget nye målinger, som viser forbedringer. - De seneste ugers ustadige vejr med vind af og til har betydet, at vandmasser er blandet op nogen steder, så lagdelingen er forsvundet, siger miljøtekniker på miljøskibet Limgrim, Gert Pedersen, til P4 Nordjylland. Lagdeling skyld i problem Iltsvindet er opstået på grund af en lagdeling i fjorden, hvor det varme vand har lagt sig oven på det kolde vand. Det betyder, at ilten fra overfladen ikke kan trænge ned til bunden. Det skriver P4 Nordjylland. For tidligt at afblæse alarmen Det er dog for tidligt at sige, om problemet er væk. Ifølge Gert Pedersen afhænger det af, hvordan vejret bliver i resten af september.

Referat:
Efter de sidste ugers blæsevejr, viser nye målinger forbedringer på det ellers kraftige iltsvind i Limfjorden.